གོ་སྐབས་འདི་བརྒྱུད་བོད་མིའི་བདེན་དོན་ཐོག་རོགས་རམ་རྒྱབ་སྐྱོར་གནང་མཁན་སྲིད་གཞུང་ཡོངས་དང་།ཁྱད་པར་ཨ་རི་དང་ཡུ་རོབ་དང་ཨེ་ཤི་ཡའི་སྲིད་གཞུང་ཁགདེ་བཞིན་བོད་དོན་རྒྱབ་སྐྱོར་ཚོགས་པ་ཁགགང་ཟག་སྒེར་བཅས་ཚང་མར་ཐུགས་རྗེ་ཆེ་ཞུ་རྒྱུ་ཡིན།བོད་དོན་རྒྱབ་སྐྱོར་གནང་མཁན་གྲོགས་པོ་གསར་རྙིང་ཚང་མར་རྒྱབ་སྐྱོར་མུ་མཐུད་གནང་རོགས་ཞུ་རྒྱུ་ཡིན།ཛ་དྲག་གི་དུས་སྐབས་འདིར་ང་ཚོར་ཁྱེད་ཚོ་སྔར་བས་དགོས་མཁོ་ཆེ་བ་ཆགས་འདུགབོད་མི་མང་སྤྱི་འཐུས་ལྷན་ཚོགས་ནས་བཀའ་ཤག་གི་ལས་དོན་གང་ཅིའི་ཐོག་མཐུན་སྐྱོར་དང་མཉམ་རུབ་ཧ་ཅང་བཟང་པོ་གནང་བྱུང་བར་ཐུགས་རྗེ་ཆེ་ཞུ་རྒྱུ་ཡིན།ལྷག་དོན།འདས་པའི་ལོ་བཅུ་ཕྲག་ལྔ་ལྷག་རིང་རྒྱ་གར་གཞུང་མང་གཉིས་ནས་གཏོང་ཕོད་ཆེན་པོས་ང་ཚོར་མཐུན་འགྱུར་རོགས་རམ་གནང་བའི་བཀའ་དྲིན་ནམ་ཡང་བརྗེད་ཐབས་མེད།ཁྱད་པར་ཕྲན་ནས་བོད་མིའི་ཆབ་སྲིད་འགོ་འཁྲིད་ཀྱི་འགན་ཁུར་བླངས་རྗེས་འདིའི་ཐད་མྱོང་ཚོར་སྔར་ལྷག་བྱུང་བས་དམིགས་བསལ་ཐུགས་རྗེ་ཆེ་ཞུ་རྒྱུ་ཡིན།གཞིས་བཞུགས་བོད་རིགས་སྤན་ཟླ་རྣམས་དུས་རྟག་ཏུ་ང་ཚོའི་སྙིང་དབུས་སུ་མ་བརྗེད་པར་ཡོད་ཅིང་།ཇི་སྲིད་བོད་ནང་རང་དབང་བསྐྱར་གསོ་དང་༸གོང་ས་༸སྐྱབས་མགོན་ཆེན་པོ་མཆོག་བོད་དུ་གདན་ཞུ་མ་ཐུབ་ཀྱི་བར་གཞིས་བྱེས་བོད་མི་རྣམས་གོམ་པ་མཉམ་བགྲོད་དང་སེམས་ཁུར་མཉམ་བསྐྱེད་གནང་དགོས་ཞེས་ཞུ་རྒྱུ་ཡིན།